Ingussezie: sassinât gjornalist critic cul guvier filorùs
E cres la tension inte republiche russe de Ingussezie daspò dal sassinament, ai 31 di Avost dal gjornalist Magomed Yevloyev par man des fuarcis di polizie al servizi dal guvier filorùs. Yevloyev al gjestive un sfuei internet une vore critic cuintri dal guvier rus e di chel de Ingussezie vuidât di Murat Zyazikov, acusât di vê discjadenât une vere vuere civîl cuintri de popolazion ingusse. Il gjornalist al è stât copât cuntun colp di pistole di un dai poliziots che lu vevin arestât. La version uficiâl e fevele di un colp partît in maniere acidentâl intant che Yevloyev al resisteve al arest. No le pensin cussì, invezit, lis organizazions locâls e internazionâls pai dirits umans che za di timp a denuncin la situazion di repression violente metude in at dal guvier filorùs cuintri dai oposidôrs politics. Za di agns, ancje se in maniere mancul fuarte de vicine Cecenie, e je in vore une resistence che e domande la indipendence de Ingussezie.
Font: Nationalia, 01/09/08; Ingushetiya.wordpress.com, 31/08/09
fur_Latn fur_Latn lmo_Latn